মিলড্রেড ডানক

মিলড্রেড ডরোথি ডানক (; ২৫ জানুয়ারি ১৯০১ - ৫ জুলাই ১৯৯১) ছিলেন একজন মার্কিন অভিনেত্রী। অভিনয় শুরুর পূর্বে তিনি একজন শিক্ষক ছিলেন। তিনি দুটি একাডেমি পুরস্কার, একটি এমি পুরস্কার ও তিনটি গোল্ডেন গ্লোব পুরস্কারের মনোনয়ন লাভ করেন।

ডানক ডেথ অব আ সেলসম্যান (১৯৫১) ও বেবি ডল (১৯৫৬) চলচ্চিত্রে অভিনয়ের জন্য দুইবার শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন। তিনি ভিভা সাপাতা! (১৯৫৩), বেবি ডল (১৯৫৬) ও পেটন প্লেস (১৯৫৮) ছবিতে অভিনয় করে তিনবার শ্রেষ্ঠ পার্শ্ব অভিনেত্রী বিভাগে গোল্ডেন গ্লোব পুরস্কারে মনোনীত হন। এছাড়া তিনি ডেথ অব আ সেলসম্যান (১৯৬৬) টেলিভিশন চলচ্চিত্রে অভিনয়ের জন্য একটি প্রাইমটাইম এমি পুরস্কারের মনোনয়ন লাভ করেন।

প্রারম্ভিক জীবন
ডানক ১৯০১ সালের ২৫শে জানুয়ারি মেরিল্যান্ডের বাল্টিমোরে জন্মগ্রহণ করেন। তিনি ওয়েস্টার্ন হাই স্কুলে পড়াশোনা করেন। গাউচার কলেজে অধ্যয়নকালে মঞ্চে অভিনয়ের প্রতি তার আগ্রহ জন্মে। সেখানে তিনি আলফা ফাই সরোরিটি ও আগোরা ড্রামাটিক সোসাইটির সদস্য ছিলেন। স্নাতক সম্পন্ন করার পর তিনি ফ্রেন্ডস স্কুলে অব বাল্টিমোরে ইংরেজি পড়াতেন এবং স্কুলের নাটক মঞ্চায়নে সহযোগিতা করতেন।

নিউ ইয়র্কে একটি স্কুলে পড়ানোর সময় তিনি কলাম্বিয়া বিশ্ববিদ্যালয় থেকে কলাবিদ্যায় স্নাতকোত্তর অর্জন করেন এবং সেখানে মঞ্চনাটকে অভিনয় করতেন। তিনি অ্যাক্টরস স্টুডিওতে লি স্ট্র্যাসবার্গ, রবার্ট লুইস ও এলিয়া কাজানের অধীনে অভিনয় নিয়ে অধ্যয়ন করেন।

কর্মজীবন

ডানক ব্রডওয়ে মঞ্চে লাইফ বিগিন্স (১৯৩২) ও দ্য হিল বিটুইন (১৯৩৮)-এ অভিনয়ের পর দ্য কর্ন ইজ গ্রিন মঞ্চনাটকে ওয়েলশ স্কুল শিক্ষক চরিত্রে অভিনয় করেন। এই নাটকের চলচ্চিত্ররূপে অভিনয়ের মধ্য দিয়ে তার চলচ্চিত্রে অভিষেক হয়। এরপর ডানক অ্যানাদার পার্ট অব দ্য ফরেস্ট (১৯৪৬), সঙ্গীতনাট্য লিউট সং (১৯৪৬) ও ডেথ অব আ সেলসম্যান (১৯৪৯) নাটকের মূল ব্রডওয়ে মঞ্চায়নে অভিনয় করেন।

১৯৫১ সালে তিনি ডেথ অব আ সেলসম্যান নাটকের চলচ্চিত্ররূপে মূল ব্রডওয়ে মঞ্চনাটকে তার অভিনীত লিন্ডা লোম্যান চরিত্রে অভিনয় করেন। এই কাজের জন্য তিনি শ্রেষ্ঠ পার্শ্ব অভিনেত্রী বিভাগে তার প্রথম একাডেমি পুরস্কারের মনোনয়ন লাভ করেন। তিনি ভিভা সাপাতা! (১৯৫৩) চলচ্চিত্রে অভিনয় করে শ্রেষ্ঠ পার্শ্ব অভিনেত্রী বিভাগে গোল্ডেন গ্লোব পুরস্কারে মনোনীত হন। ১৯৫৫ সালে টেনেসি উইলিয়ামসের ক্যাট অন আ হট টিন রুফ নাটকের ব্রডওয়েতে উদ্বোধনী মঞ্চায়নে তিনি বিগ মামা চরিত্রে অভিনয় করেন, তবে এর চলচ্চিত্ররূপে তিনি জুডিথ অ্যান্ডারসনের নিকট চরিত্রটি হারান। এরপর তিনি বেবি ডল (১৯৫৬) চলচ্চিত্রে অভিনয়ের জন্য শ্রেষ্ঠ পার্শ্ব অভিনেত্রী বিভাগে তার দ্বিতীয় একাডেমি পুরস্কার ও দ্বিতীয় গোল্ডেন গ্লোব পুরস্কারের মনোনয়ন লাভ করেন। ১৯৫৮ সালে তিনি পেটন প্লেস চলচ্চিত্রে অভিনয় করে শ্রেষ্ঠ পার্শ্ব অভিনেত্রী বিভাগে তার তৃতীয় গোল্ডেন গ্লোব পুরস্কারের মনোনয়ন লাভ করেন।

১৯৬৬ সালে তিনি ডেথ অব আ সেলসম্যান নাটকের টেলিভিশন চলচ্চিত্ররূপে তৃতীয়বারের মত লিন্ডা লোম্যান চরিত্রে অভিনয় করেন। এতে মূল ব্রডওয়ে মঞ্চনাটকের তার সহশিল্পী লি জে. কবও অভিনয় করেন। এই কাজের জন্য তিনি নাট্যধর্মী ধারাবাহিকে প্রধান চরিত্রে অভিনেত্রীর সেরা একক অভিনয় বিভাগে এমি পুরস্কারের মনোনয়ন লাভ করেন।

তার অভিনীত সর্বশেষ চলচ্চিত্র দ্য পিক-আপ আর্টিস্ট (১৯৮৭), যাতে শ্রেষ্ঠাংশে অভিনয় করেন রবার্ট ডাউনি জুনিয়র ও মলি রিংওয়াল্ড।

চলচ্চিত্রে তার অবদানের জন্য ১৯৬০ সালের ৮ই ফেব্রুয়ারি হলিউড ওয়াক অব ফেমে তার নামাঙ্কিত তারকা খচিত হয়, যা ৬৬১৩ হলিউড বুলেভারে অবস্থিত। এছাড়া তিনি ১৯৮৩ সালে আমেরিকান থিয়েটার হল অব ফেমের সদস্য হিসেবে অন্তর্ভুক্ত হন।

ব্যক্তিগত জীবন ও মৃত্যু
ডানক ১৯৩৩ সালে ম্যানহাটনের কেমিক্যাল ব্যাংকের নির্বাহী কিথ আর্মিকে বিয়ে করেন। তাদের একটি সন্তান ছিল। ডানক ১৯৯১ সালে ৯০ বছর বয়সে ম্যাসাচুসেটসের ওক ব্লাফে মৃত্যুবরণ করেন, যদিও সে সময়ে তিনি ওয়েস্ট টিসবেরির নিকটবর্তী একটি বাড়িতে বসবাস করতেন।

তথ্যসূত্র

বহিঃসংযোগ

 
 
 
 
 
 

১৯০১-এ জন্ম
১৯৯১-এ মৃত্যু
২০শ শতাব্দীর মার্কিন অভিনেত্রী
বাল্টিমোরের অভিনেত্রী
ম্যাসাচুসেট্‌সে রোগ-সংক্রান্ত মৃত্যু
মার্কিন চলচ্চিত্র অভিনেত্রী
মার্কিন টেলিভিশন অভিনেত্রী
মার্কিন মঞ্চ অভিনেত্রী
আমেরিকান থিয়েটার হল অব ফেমে অন্তর্ভুক্ত ব্যক্তি
ডোনাল্ডসন পুরস্কার বিজয়ী
নিউ ইয়র্ক শহরের অভিনেত্রী
ম্যাসাচুসেট্‌সের অভিনেত্রী
কলাম্বিয়া বিশ্ববিদ্যালয়ের প্রাক্তন শিক্ষার্থী
জনস হপকিন্স বিশ্ববিদ্যালয়ের প্রাক্তন শিক্ষার্থী